Københavns Politi søger nu hjælp fra en noget uventet kant, nemlig fra Christianias Dokumentargruppe, kaldet CADOK.

På politiets egne optagelser kan de ses, at der var to-tre fotografer fra dokumentargruppen til stede, da en større gruppe personer kastede sten mod betjente under en rydning af Pusher Street den 17. juni. Og samtidig kan det ses, at der kommer sten flyvende, som bliver kastet uden for politi-kameraernes vinkel.

Derfor kommer der nu en noget usædvanlig opfordring til CADOK, som med en kritisk tilgang arbejder for at dokumentere politiets arbejde på Christiania.

Politiet vil meget gerne se optagelser

Opfordringen kommer fra politikommissær Steffen Thaaning Steffensen, souschef i Task Force Pusherstreet:

- CADOK har nogle optagelser, som er lavet fra en anden vinkel, end vi har det fra. De optagelser vil jeg meget gerne se, for der er en fem-seks stenkastere, vi mangler billeder af, siger han til DR Nyheder.

Dokumentargruppen skrev torsdag på sin Facebook-profil, i forbindelse med stenkastningen, at gruppen er imod vold af enhver art. Det giver Steffen Thaaning Steffensen et spinkelt håb om samarbejde:

- Man kan da håbe, at det er rigtigt, og de derfor vil lade os se deres optagelser. Men jeg er nu ikke særlig optimistisk i den anledning, siger han.

CADOK: Interessant henvendelse

DR Nyheder har forelagt opfordringen for CADOKs redaktør Jørn Balther. Og han kalder den for en interessant henvendelse:

- Men af principielle årsager kan jeg ikke på stående fod love noget som helst. Det er noget, der skal tages op med hele gruppen.

- Til gengæld vil vi også meget gerne have adgang til politiets optagelser (som normalt ikke offentliggøres, red.), tilføjer Jørn Balther.

20 af de 29 efterlyste er anholdt, og 19 af dem er varetægtsfængslet. Én af de sigtede er ikke blevet begæret fængslet, fordi vedkommende lider af en psykisk sygdom.